Materiál na rokovanie pre Mestské zastupiteľstvo v Žiline

	
VŠEOBECNE  ZÁVÄZNÉ  NARIADENIE
o podnikateľskej činnosti  a určení času predaja v obchode a času prevádzky služieb na území mesta Žilina

Materiál obsahuje:

1.	Návrh na uznesenie
2.	Dôvodová správa
3.	Materiál – VZN o podnikateľskej činnosti a určení času predaja v obchode a času prevádzky služieb na území mesta Žilina

Predkladá:

Ing. Viliam Mikuláš,
prednosta Mestského úradu v Žiline

Vypracoval:

Ing. Vladimír Baránek,
vedúci odboru dopravy a komunálnych služieb Mestského úradu v Žiline

V Žiline, dňa 16.01.2009
UZNESENIE  MESTSKÉHO ZASTUPITEĽSTVA V ŽILINE

Uznesenie č. ____/2009     

Mestské zastupiteľstvo v Žiline

I.	schvaľuje 

1.	Všeobecne záväzné nariadenie o podnikateľskej  činnosti a určení času predaja v obchode a času prevádzky služieb na území mesta Žilina

Dôvodová správa
k VZN o podnikateľskej činnosti a určení času predaja v obchode a času prevádzky služieb na území mesta Žilina

	V súčasnosti je v platnosti Všeobecne záväzné nariadenie o usmerňovaní obchodnej činnosti na území mesta Žiliny č. 1/1992 vrátane doplnkov a Všeobecne záväzné nariadenie o usmerňovaní podnikateľskej činnosti na území mesta Žilina č. 12/1992, v znení zmien a doplnkov.
Doposiaľ platné VZN č. 12/1992 o podnikateľskej činnosti upravuje podmienky pre vydávanie záväzných stanovísk k začatiu podnikateľskej činnosti právnických a fyzických osôb, podnikajúcich na území mesta Žilina čo bolo v súlade so zákonom 369/1990 Zb. o obecnom zriadení do roku 2005. V roku 2005 došlo k úprave zákona č. 369/1990 Zb. o obecnom zriadení, ktorou bolo zrušené vydávanie záväzných stanovísk k podnikateľskej činnosti a podľa ktorej sa obec pri výkone samosprávy riadi novými ustanoveniami zákona. Zmenou tohoto zákona nebola prijatá  akákoľvek zmena v predmetnom VZN o podnikateľskej činnosti a platí doposiaľ v pôvodnom znení.
VZN č. 1/1992 o usmerňovaní obchodnej činnosti na území mesta Žiliny upravuje prevádzkový čas pre podnikateľov.    
Zhrnutím zistených skutočností konštatujeme, že horeuvedené VZN:
-	 nekorešpondujú s platnými právnymi predpismi,
-	 od roku 1992 prešli viacerými zmenami a doplnkami, čo spôsobuje neprehľadnosť a problém kompletne zosumarizovať spomínané VZN,
-	nestanovujú  jasne práva a povinnosti  podnikateľov pri určovaní prevádzkového času,
-	neurčujú postupy mesta pri riešení problémových prevádzok,
Z toho dôvodu navrhujeme zrušenie uvedených VZN vrátane zmien a dodatkov a predkladáme návrh nového Všeobecne záväzného nariadenia o podnikateľskej činnosti a určení času predaja v obchode a času prevádzky služieb, ktoré je vypracované v súlade  s aktuálnymi právnymi predpismi. 
Predkladaný návrh VZN o podnikateľskej činnosti a určení času prevádzky služieb upravuje v súlade s platnou právnou úpravou pravidlá určovania času predaja v obchode a času prevádzky služieb pre fyzické osoby – podnikateľov a právnické osoby, ktoré podnikajú na území mesta Žilina.
Cieľom predkladaného VZN je:
-	určiť prevádzkový čas predaja v obchode a prevádzkový čas služieb v meste Žilina,
-	stanoviť pravidlá pre určenie prevádzkového času podnikateľom,
-	stanoviť postup pri oznamovaní, príp. žiadaní o schválenie prevádzkového času podnikateľom,
-	zjednodušiť vybavovanie predkladanej dokumentácie spojenej s určením prevádzkového času podnikateľom do 22:00 hod. založené na znížení byrokracie,
-	urýchliť dobu vybavenia, 
-	stanoviť postupy a postihy pri porušovaní ustanovení tohto VZN a pri úprave prevádzkového času pri opodstatnených sťažnostiach na závažné alebo preukázané opakované narušovanie verejného poriadku a nočného kľudu,

Na rokovaní Mestskej rady dňa 13.01.2009 sa navrhovala zmena čl. 11, ods.1.
Pôvodné znenie čl.11, ods.1:
1.	Záväzné stanoviská o určení času predaja a času prevádzky služieb vydané pred účinnosťou tohto VZN zostávajú v platnosti, pričom však ak nastanú okolnosti, odôvodňujúce použitie čl. 9 ods. 1, ustanovenia tohto VZN sa použijú aj v prípade záväzných stanovísk, vydaných pred účinnosťou tohto VZN.
Navrhovaná zmena čl. 11, ods.1:
1.	Záväzné stanoviská o určení času predaja a času prevádzky služieb vydané pred účinnosťou tohto VZN zostávajú v platnosti do 30.06.2009, pričom pre poskytovanie služieb v čase po 22:00 je podnikateľ povinný požiadať do 30.06.2009 o vydanie rozhodnutia podľa čl. 6 tohto VZN.
Táto zmena bola navrhovaná na Mestskej rade z dôvodov zrovnoprávnenia postavenia starých a nových podnikateľov v prevádzkovom čase.

Stanovisko predkladateľov VZN je nasledovné:
Predkladaný návrh všeobecne záväzného nariadenia o podnikateľskej činnosti a určení času predaja v obchode a času prevádzky služieb na území mesta Žilina je založený hlavne na zjednodušení vybavovania predkladanej dokumentácie a znížení byrokracie s ohľadom na to, že podnikateľské subjekty, ktorým boli vydávané záväzné stanoviská nie sú zvýhodnení a ani inak obmedzení s porovnaním s novými žiadateľmi, ktorí budú žiadať o vydanie rozhodnutia k nočnému prevádzkovému času. Každý podnikateľ v prípade, že by bol v minulosti nejakým spôsobom diskriminovaný má právo požiadať Mesto Žilina o zmenu prevádzkového času v zmysle predkladaného návrhu VZN.
Tu opätovne zdôrazňujeme, že nevidíme žiadne zvýhodnenie predchádzajúcich žiadateľov s novými žiadateľmi a opačne. 
Naopak doplnením predmetného článku by neprimerane vzrástla byrokracia v riešení týchto problémov a podnikatelia to budú považovať za neopodstatnené administratívne konanie. 

VŠEOBECNE  ZÁVÄZNÉ  NARIADENIE

č. .../2009

o podnikateľskej činnosti  a určení času predaja v obchode a času prevádzky služieb na území mesta Žilina

Mesto Žilina na základe samostatnej pôsobnosti podľa článku 68 Ústavy Slovenskej republiky a podľa § 6 ods. 1 a  § 4 ods. 3 písm. d) a i) zákona č. 369/1990 Zb. o obecnom zriadení v znení neskorších predpisov, v súlade so zákonom 455/1991 Zb. o živnostenskom podnikaní /živnostenský zákon/ v znení neskorších zmien a doplnkov, a v súlade so zákonom č. 250/2007 Z. z. o ochrane spotrebiteľa a o zmene zákona SNR č. 372/1990 Zb. o priestupkoch v znení neskorších predpisov  v y d á v a  toto všeobecne záväzné nariadenie o podnikateľskej činnosti a určení času predaja v obchode a času prevádzky služieb na území mesta Žilina.

PRVÁ ČASŤ 
ÚVODNÉ  USTANOVENIA

Článok 1
Účel nariadenia

1.	Toto všeobecne záväzné nariadenie /ďalej len „VZN“/ upravuje v súlade s platnou   právnou úpravou pravidlá určovania času predaja v obchode a času prevádzky služieb pre fyzické osoby – podnikateľov a právnické osoby, ktoré podnikajú na území mesta (ďalej len „podnikateľ“).

2.	Toto VZN sa nevzťahuje na úpravu prevádzkového času na trhoviskách, úprava ktorého je obsiahnutá v osobitnom VZN.

Článok 2
Vymedzenie základných pojmov

Pre účely tohto VZN sa rozumie:

1.	Prevádzkareň  je priestor, v ktorom sa prevádzkuje živnosť; nie je ním priestor súvisiaci s prevádzkovaním živnosti ani technické a technologické zariadenie určené na prevádzkovanie živnosti alebo súvisiace s prevádzkovaním živnosti. 

2.	Podnikateľom  je osoba zapísaná v obchodnom registri, osoba, ktorá podniká na základe živnostenského oprávnenia, osoba, ktorá podniká na základe iného ako živnostenského oprávnenia podľa osobitných predpisov a fyzická osoba, ktorá vykonáva poľnohospodársku výrobu a je zapísaná v evidencii podľa osobitného predpisu.

3.	Prevádzkový čas  je čas predaja a čas poskytovania služieb v prevádzkarni 

4.	Nočný pokoj je čas od 22.00 hod. do 06.00 hod. Jedná sa o časový úsek dňa, vyhradený pre zabezpečenie zdravého a nerušeného nočného pokoja a odpočinku obyvateľov mesta, a to najmä  na ochranu pred obťažovaním obyvateľov hlukom, hlasným alebo hlasovým zvukovým prejavom, svetlom, vibráciami a pod. nad mieru primeranú pomerom.

5.	Hudobná produkcia je hudba určená na tanečnú zábavu, diskotéku, reprodukovaná technickým zariadením, živá hudba na počúvanie alebo koncertné vystúpenie, spev a pod.

6.	Prísluchová hudba   je hudba určená na počúvanie, reprodukovaná technickým zariadením alebo akustickými prístrojmi, pričom sa nejedná o hudobnú produkciu.

7.	Uzavretá spoločnosť je skupina osôb, ktorá sa oprávnene zdržuje v prevádzke, na základe pozvania, povolenia, alebo so súhlasom oprávnenej osoby (podnikateľ, prevádzkovateľ, poverená osoba), pričom nejde o verejne prístupnú akciu

8.	Opodstatnená sťažnosť je sťažnosť, ktorej prešetrením bolo preukázateľne zistené porušenie zákona, právnych predpisov v súvislosti s obmedzením alebo neuznaním práva a oprávneného záujmu sťažovateľa alebo iný nesprávny postup voči sťažovateľovi aj vtedy, ak sa takéto porušenie preukázalo aspoň v jednom z viacerých bodov sťažností alebo sa zistili konkrétne nedostatky, ktorých odstránenie si vyžiadalo zásah orgánu verejnej správy.

9.	Neopodstatnená sťažnosť je sťažnosť, pri ktorej sa nepotvrdili avizované nedostatky ani porušenia zákonov či právnych predpisov ani v jednom bode sťažnosti

10.	Prevádzkovateľ prevádzky je podnikateľ, ktorý v prevádzkarni vykonáva  podnikateľskú činnosť predajom tovaru alebo poskytovaním služieb

DRUHÁ  ČASŤ 
VŠEOBECNÉ  USTANOVENIA

Článok  3
Všeobecné ustanovenia o podnikateľskej činnosti

1.   Podnikateľ je v zmysle tohto VZN povinný:
a)	oznámiť Mestu Žilina zriadenie, alebo umiestnenie prevádzkarne na území mesta a oznámiť prevádzkový čas prevádzkarne v prípade prevádzkovania v čase  od 06.00  hod. do 22.00 hod. za podmienok ustanovených týmto VZN,

prípadne tiež

b)	požiadať Mesto Žilina o vydanie rozhodnutia k prevádzkovému času  v prípade prevádzkovania po 22.00 hod. za podmienok ustanovených týmto VZN,

2.	Splnenie si uvedených povinností podnikateľom sa uskutoční písomnou formou  podnikateľa na tlačivách, vydaných príslušným odborom Mestského úradu v Žiline, pričom podrobnosti o postupe splnenia si týchto povinností sú upravené týmto VZN v časti týkajúcej sa ustanovení o prevádzkovom čase predaja v obchode a prevádzkovom čase služieb.

3.	Podnikateľ je povinný zabezpečiť, aby pri činnosti prevádzkarne:
a)	bol dodržiavaný určený prevádzkový čas,
c)	nedochádzalo k rušeniu pokojného stavu, nočného pokoja a verejného poriadku   priamym dôsledkom činnosti prevádzkarne najmä hlukom a neprimeraným hlasným alebo hlasovým zvukovým prejavom. Hluk zo zariadení poskytujúcich služby obyvateľstvu nesmie prekročiť najvyššie prípustné hodnoty pre denný a nočný čas. Za nočný čas sa považuje čas medzi 22.00 hod. a 06.00 hod. (VZN č. 10/2008, ktorým sa mení a dopĺňa VZN č. 6/1992 o udržiavaní všeobecnej čistoty, verejného poriadku, ochrany zelene a likvidácie odpadu na území mesta Žiliny v znení neskorších zmien a doplnkov). Za splnenie tejto povinnosti zodpovedá osoba, ktorá prevádzkuje zariadenie poskytujúce služby obyvateľstvu.

4.	Podnikateľ je povinný pri vykonávaní podnikateľskej činnosti prispôsobiť činnosť prevádzkarne tak, aby sa návštevníci po povolenom prevádzkovom čase nezdržiavali v prevádzkarni.

5.	Podnikateľ je povinný písomne ohlásiť ukončenie (zrušenie) činnosti prevádzkarne mestu Žilina najneskôr do 15 dní odo dňa jej zrušenia na tlačive vydanom príslušným odborom Mestského úradu v Žiline.

Článok 4
Osobitné ustanovenia o podnikateľskej činnosti

1.	Mesto Žilina vydáva súhlas, záväzné stanovisko, stanovisko alebo vyjadrenie k podnikateľskej a inej činnosti právnických osôb a fyzických osôb a k umiestneniu prevádzkarne na území mesta podľa osobitného predpisu, ako napr.
-	Lekárne - Zák. č. 140/1998 Z.z. o liekoch a zdravotníckych pomôckach, o zmene zákona č.455/1991 Zb. o živnostenskom podnikaní v znení neskorších predpisov a o zmene a doplnení zákona NR SR č. 220/1996 Z.z. o reklame. 
-	Prevádzkovanie hazardných hier - Zák. č. 171/2005 Z. z. o hazardných hrách a o zmene a doplnení niektorých zákonov.

TRETIA  ČASŤ
USTANOVENIA O PREVÁDZKOVOM ČASE PREDAJA V OBCHODE A PREVÁDZKOVOM ČASE SLUŽIEB

Článok 5
Všeobecný prevádzkový čas

1.	Všeobecný prevádzkový čas v prevádzkárňach s maloobchodným a veľkoobchodným predajom tovaru a v prevádzkárňach poskytujúcich služby je určený v dňoch pondelok až nedeľa časom medzi 06.00 hod. a 22.00 hod (ďalej len „všeobecný prevádzkový čas“)

2.	Prevádzkovateľ môže na území mesta Žilina prevádzkovať prevádzkareň v dobe všeobecného prevádzkového času bez obmedzenia prevádzkového času.
	V rámci všeobecného prevádzkového času si podnikateľský subjekt stanoví prevádzkový čas pre každú prevádzkareň.

3.	Prevádzkový čas všetkých prevádzkarní obchodu a služieb na území mesta zo dňa 31.12. príslušného kalendárneho roka na 01.01. nasledujúceho kalendárneho roka je neobmedzená.

4.	Podnikateľ je povinný oznámiť písomnou formou Mestu Žilina všeobecný prevádzkový čas, prípadne zmenu všeobecného prevádzkového času  v zriadenej prevádzkarni, a to najneskôr 7 dní pred zahájením činnosti prevádzkarne alebo pri vykonaní zmeny prevádzkového času v prevádzkarni  na tlačive vydanom príslušným odborom Mestského úradu Žilina. 

	K písomnému oznámeniu všeobecného prevádzkového času podnikateľ priloží:
a)  	doklad o vlastníctve alebo prenajatí priestoru (LV nie starší ako 6 mesiacov,  príp. nájomnú zmluvu),   
b)	doklad preukazujúci likvidáciu komunálneho odpadu,

K oznámeniu o všeobecnom prevádzkovom čase mesto nevydáva písomné stanovisko. Potvrdením o oznámení všeobecného prevádzkového času bude preberacia pečiatka podateľne na oznámení, príp. potvrdenie o doručenej zásielke pokiaľ do 10 dní od jeho doručenia Mesto Žilina nezašle podnikateľovi oznámenie podľa čl. 5, odst. 5.

5. Ak oznámenie všeobecného prevádzkového času prevádzkarne nespĺňa požadované náležitosti, pretože podnikateľ k oznámeniu nepriložil požadované doklady podľa čl. 5, odst. 4, písm. a), b), Mesto Žilina písomne oznámi podnikateľovi neakceptovanie prevádzkového času a oboznámi podnikateľa s podmienkami v ustanoveniach pre všeobecný prevádzkový čas stanovené v tomto VZN, ktoré je nevyhnutné splniť pre určenie prevádzkového času podnikateľom.
Článok 6
Nočný prevádzkový čas

1.	V čase po 22.00 hod. (ďalej len „nočný prevádzkový čas“) môže podnikateľ poskytovať služby (mať otvorenú prevádzkareň) len na základe vydaného rozhodnutia Mesta Žilina. 
V zmysle uvedeného je podnikateľ povinný písomne požiadať o vydanie  rozhodnutia o povolení  nočného prevádzkového času, prípadne na zmenu nočného prevádzkového času najneskôr 15 dní pred otvorením prevádzkarne, alebo pred uskutočnením zmeny prevádzkového času  prevádzkarne na tlačive vydanom príslušným odborom Mestského úradu v Žiline. 

2.	K písomnej žiadosti o schválenie nočného prevádzkového času podnikateľ priloží:
a)	doklad o vlastníctve alebo prenajatí priestoru (LV nie starší ako 6 mesiacov,  príp. nájomnú zmluvu),
b)	doklad preukazujúci likvidáciu komunálneho odpadu,

3.	Mesto Žilina vydá rozhodnutie k nočnému prevádzkovému času po posúdení žiadosti a doložení požadovaných dokladov v zmysle čl. 6, odst. 2 písm. a),b).  

Článok 7
 Prevádzkový čas letných terás

1.	Prevádzkový čas letných terás sa povoľuje:
	a)	Mariánske námestie: do 02.00 hod.
	b)	v ostatných častiach mesta: do 22.00 hod.

Článok 8
Osobitné určenie prevádzkového času v obchode a prevádzkového času služieb

1.	Jednorázové predĺženie prevádzkového času 
a)	z dôvodu konania mimoriadnej a neverejnej akcie pre uzavretú spoločnosť (napr. svadba, životné jubileum, promócie, stužková a pod.),

alebo

b)	z dôvodu konania jednorázového verejného podujatia s prísluchovou hudbou alebo hudobnou produkciou (diskotéka, tanečná zábava a pod.),

je podnikateľ povinný písomne požiadať MsÚ v Žiline o jednorázové predĺženie prevádzkového času najneskôr 7 dní pred konaním podujatia na tlačive  vydanom príslušným odborom Mestského úradu v Žiline s tým, že v žiadosti presne určí dôvod jednorázového predĺženia prevádzkového času, ktorý nemôže byť zameniteľný s iným.
Príslušný odbor MsÚ v Žiline po prerokovaní žiadosti v komisii MsÚ pre nebytové priestory a podnikateľskú činnosť  v prípade, že jednorázovému predĺženiu prevádzkovej doby nebránia žiadne prekážky pri výkone samosprávy, vydá povolenie k jednorázovému predĺženiu prevádzkovej doby.

2.  Podnikateľ, resp. hostiteľ uzatvorenej spoločnosti je plne zodpovedný za dodržiavanie verejného poriadku a nerušenie nočného kľudu po dobu konania akcie.

3.	Mestská polícia je oprávnená v prevádzke s predĺženou prevádzkovou dobou vykonať kontrolu dodržiavania pravidiel verejného poriadku. V prípade zistenia porušenia pravidiel verejného poriadku mestská polícia vykoná opatrenia pre zjednanie nápravy až po okamžité a bezpodmienečné uzavretie prevádzky.

ŠTVRTÁ ČASŤ
SPOLOČNÉ USTANOVENIA

Článok 9
Úprava prevádzkového času

1. 	V prípade opodstatnených sťažností na závažné alebo preukázané opakované narušovanie pokojného stavu obyvateľov mesta činnosťou prevádzkarne najmä v čase nočného pokoja, ohrozovania bezpečnosti a zdravia návštevníkov, v prípade nedodržiavania určeného prevádzkového času, alebo ak vplyvom činnosti prevádzkarne dochádza k narúšaniu úrovne zásobovania, primátor mesta v záujme zachovania verejného poriadku na území mesta môže zrušiť pôvodne vydané rozhodnutie k nočnému prevádzkovému času a vydať nové rozhodnutie k prevádzkovému času takejto prevádzkarne.

2.	Rozhodnutie primátora mesta o úprave prevádzkového času prevádzkarne je pre prevádzku záväzné.

Článok 10
Kontrolná činnosť a sankcie

1.	Kontrolnú činnosť nad dodržiavaním tohto VZN na území mesta Žilina vykonávajú:
a)	primátor mesta
b)	Mestský úrad v Žiline – poverení zamestnanci mestského úradu na základe osobitného splnomocnenia primátorom mesta Žilina
c)	Útvar hlavého kontrolóra
d)	Mestská polícia mesta Žilina
e)	Poslanci Mestského zastupiteľstva v Žiline v rozsahu svojich právomocí daných zákonom č. 369/1990 Zb. o obecnom zriadení v znení neskorších predpisov.

2.  Porušenie ustanovení tohto VZN je priestupkom podľa § 46 zákona č. 372/1990 Zb. o priestupkoch v znení neskorších predpisov. Za porušenie tohto VZN možno v zmysle § 46 zákona č. 372/1990 Zb. o priestupkoch v znení neskorších predpisov uložiť pokutu v blokovom konaní príslušníkmi Mestskej polície v Žiline. 

3.	Právnickej osobe alebo fyzickej osobe oprávnenej na podnikanie, ktorá poruší ustanovenia tohoto VZN, môže primátor mesta uložiť pokutu v súlade s ust. § 13 ods.9 písm. a) a b) zákona č. 369/1990 Zb. o obecnom zriadení v znení neskorších zmien a doplnkov.

Článok 11
 Záverečné ustanovenia

1.	Záväzné stanoviská o určení času predaja a času prevádzky služieb vydané pred účinnosťou tohto VZN zostávajú v platnosti, pričom však ak nastanú okolnosti, odôvodňujúce použitie čl. 9 ods. 1, ustanovenia tohto VZN sa použijú aj v prípade záväzných stanovísk, vydaných pred účinnosťou tohto VZN.
	
2.	Týmto všeobecne záväzným nariadením sa ruší VZN mesta Žilina č. 1/1992 o usmerňovaní obchodnej činnosti na území mesta Žilina v znení neskorších zmien a doplnkov (č. 2/1993, 1/2001) a VZN mesta Žilina č. 12/1992 o usmerňovaní podnikateľskej činnosti na území  mesta  Žilina  v  znení  neskorších  zmien  a   doplnkov ( doplnok z roku 1993, ktorým sa dopĺňa VZN 12/1992, č. 8/1993, 5/1994, 9/1994, 7/2000, 7/2003).

3.	Toto všeobecne záväzné nariadenie mesta Žilina bolo schválené Mestským zastupiteľstvom v Žiline dňa  ...........................

4.	Toto všeobecne záväzné nariadenie bolo vyvesené 15 dní na úradnej tabuli mesta a nadobúda účinnosť dňom ..........2009.

	    	  Ivan Harman
						   	       primátor mesta Žilina